b'\n_START_ARTICLE_\nStirlingo variklis\n_START_PARAGRAPH_\nStirlingo variklis (dar. Stirlingo kar\xc5\xa1to oro variklis)\xc2\xa0\xe2\x80\x93 variklis kur\xc4\xaf sudaro du cilindrai, kuri\xc5\xb3 vienas yra kar\xc5\xa1tasis, o kitas\xc2\xa0\xe2\x80\x93 \xc5\xa1altasis.\n_START_SECTION_\nPaskirtis\n_START_PARAGRAPH_\nStirlingo variklio id\xc4\x97ja buvo sugalvota 1816 metais. Jo i\xc5\xa1rad\xc4\x97jas ir patento autorius Robertas Stirlingas tik\xc4\x97josi, jog \xc4\xaftaisas taps s\xc4\x97kmingu konkurentu garo varikliui, ta\xc4\x8diau iki pat \xc5\xa1iandien jis naudojamas itin retai. Pats variklis pasi\xc5\xbeymi palyginti dideliu naudingumo koeficientu ir \xc4\xafdomiomis pritaikymo galimyb\xc4\x97mis._NEWLINE_Tai\xc2\xa0\xe2\x80\x93 ne pirmasis bandymas sukurti vadinam\xc4\x85j\xc4\xaf \xe2\x80\x9ekar\xc5\xa1to oro\xe2\x80\x9c varikl\xc4\xaf, ta\xc4\x8diau bene pirmasis, kuris buvo pritaikytas prakti\xc5\xa1kai.\n_START_SECTION_\nVeikimo b\xc5\xabdas ir sandara\n_START_PARAGRAPH_\nVariklio konstrukcija yra tokia, kad jis yra perskirtas \xc4\xaf ma\xc5\xbeiausiai dvi skirtingos temperat\xc5\xabros dalis. \xc5\xa0altesn\xc4\x97je dalyje darbin\xc4\x97s dujos (pavyzd\xc5\xbeiui, oras) yra suslegiamos, o kar\xc5\xa1tesn\xc4\x97je dalyje jos ple\xc4\x8diasi. \xc5\xa0is termomechaninis ciklas yra panaudojamas naudingam mechaniniam darbui atlikti. Skirtingai nuo tipini\xc5\xb3 vidaus degimo varikli\xc5\xb3, darbin\xc4\x97s dujos cirkuliuoja u\xc5\xbedarame cikle\xc2\xa0\xe2\x80\x93 jos n\xc4\x97ra i\xc5\xa1metamos lauk, kaip kad benzino arba dyzelino degimo produktai._NEWLINE_1818\xc2\xa0m. R. Stirlingas pagamino \xc5\xa1iuo principu veikiant\xc4\xaf model\xc4\xaf, kuris buvo naudojamas kasyklose vandeniui pumpuoti. Esminis i\xc5\xa1rad\xc4\x97jo patento aspektas buvo \xc5\xa1ilumokaitis\xc2\xa0\xe2\x80\x93 pats autorius j\xc4\xaf vadino \xe2\x80\x9eekonomi\xc5\xa1kumo didintoju\xe2\x80\x9c (angl. economiser), kadangi \xc4\xaftaisas padidindavo energetin\xc4\xaf agregato efektyvum\xc4\x85. Patente taip pat buvo detaliai apra\xc5\xa1ytas vienos \xc5\xa1ilumokai\xc4\x8dio modifikacijos pritaikymas konstruojant unikal\xc5\xb3 u\xc5\xbedaro ciklo oro varikl\xc4\xaf\xc2\xa0\xe2\x80\x93 \xc5\xa1\xc4\xaf konstrukcija dabar yra \xc5\xbeinoma regeneratoriaus pavadinimu. V\xc4\x97liau R. Stirlingas kartu su savo broliu D\xc5\xbeeimsu u\xc5\xbepatentavo dar kelet\xc4\x85 \xc4\xafvairi\xc5\xb3 patobulint\xc5\xb3 pradinio variklio modifikacij\xc5\xb3. Pavyzd\xc5\xbeiui, 1843\xc2\xa0m. sukurtas sandarios konstrukcijos variklis. Jo galia buvo pakankama i\xc5\xa1tisos gele\xc5\xbeies liejyklos mechaniniams agregatams varyti._NEWLINE_D\xc4\x97l i\xc5\xa1radimo paskirties istorikai gin\xc4\x8dijasi iki pat dabar. Manoma, jog vienas motyv\xc5\xb3 buvo sukurti varikl\xc4\xaf, kuris pasi\xc5\xbeym\xc4\x97t\xc5\xb3 didesne kuro s\xc4\x85naud\xc5\xb3 ekonomija. Kai kurie tyrin\xc4\x97tojai taip pat teigia, jog i\xc5\xa1rad\xc4\x97jai siek\xc4\x97 sukurti saugesn\xc4\x99 alternatyv\xc4\x85 to meto garo varikliams, kuri\xc5\xb3 boileriai neretai sprogdavo, taip su\xc5\xbeeisdami ar u\xc5\xbemu\xc5\xa1dami daug \xc5\xbemoni\xc5\xb3._NEWLINE_Norint i\xc5\xa1gauti didel\xc4\x99 Stirlingo variklio gali\xc4\x85 ir efektyvum\xc4\x85, jie tur\xc4\x97davo veikti esant auk\xc5\xa1tai darbinei temperat\xc5\xabrai. Auk\xc5\xa1\xc4\x8diausi\xc4\x85 galim\xc4\x85 temperat\xc5\xabr\xc4\x85 ribojo to meto med\xc5\xbeiag\xc5\xb3 atsparumas. Tie keli pirmaisiais de\xc5\xa1imtme\xc4\x8diais pagaminti varikliai gesdavo nepriimtinai da\xc5\xbenai. Nors gedim\xc5\xb3 pasekm\xc4\x97s buvo gerokai \xe2\x80\x9etaikesn\xc4\x97s\xe2\x80\x9c lyginant su boileri\xc5\xb3 sprogimais, Stirlingo variklius netrukus pakeit\xc4\x97 garo varikliai. Kar\xc5\xa1tasis cilindras sujungtas su kaitintuvu, u\xc5\xbekaitintuvo \xc4\xafrengtas regeneratorius, toliau\xc2\xa0\xe2\x80\x93 au\xc5\xa1intuvas, kuris sujungtas su \xc5\xa1altuoju cilindru. Visa sistema u\xc5\xbedara ir u\xc5\xbepildyta susl\xc4\x97gtomis azoto, helio, vandenilio dujomis arba oru. Degimo kameroje sudegus kurui degimo produktai per kaitintuv\xc4\x85 perduoda \xc5\xa1ilum\xc4\x85 kaitintuve esan\xc4\x8dioms dujoms. Au\xc5\xa1intuve esan\xc4\x8dios dujos au\xc5\xa1inamos i\xc5\xa1 i\xc5\xa1or\xc4\x97s apliejant au\xc5\xa1intuv\xc4\x85 vandeniu arba apgaubiant oru. Sl\xc4\x97gio svyravimas sukuria darb\xc4\x85, kuris perduodamas per alk\xc5\xabnin\xc4\xaf velen\xc4\x85. Regeneratoriaus paskirtis\xc2\xa0\xe2\x80\x93 akumuliuoti \xc5\xa1ilum\xc4\x85. Atidirb\xc4\x99 degimo produktai kaitintuve gali b\xc5\xabti naudojami \xc5\xa1ilumai gaminti.'